Башҡортостан Республикаһының мәғариф министрлығы

Өфө ҡалаһы Киров районының

Мостай Кәрим исемендәге 158- се башҡорт гимназияһы

Тема: “Башҡорт менталитетының әҙәби әҫәрҙәрҙә, тормошта сағылышы”

Эштең авторы: Өфө ҡалаһы Киров районының Мостай Кәрим исемендәге 158-се башҡорт гимназияһының 7-се класс уҡыусыһы Ирғәлина Ынйы.

Етәксеһе: Игелекова Айгөл Иршат ҡыҙы, башҡорт теле һәм әҙәбиәте уҡытыусыһы

 ӨФӨ-2014

II.Төп өлөш

III.Йомғаҡлау

**Тема:”Башҡорт менталитетының әҙәби әҫәрҙәрҙә , тормошта сағылышы.**

**I.Инеш өлөш**

Мин бөгөнгө сығышымдың темаһы итеп тап ошо теманы һайлауыма **төп этәргес** булып:

1.Үҙем башҡорт милләтенән булыуым;

2.Халҡымдың үткәнен һәм бөгөнгөһөн өйрәнеүгә битараф булмауым;

3. Халҡым өсөн ғорурлыҡ хисе кисереүем;

4. Тормошта килеп сыҡҡан проблемаларҙы хәл итеү юлы өҫтөндә уйланыуым торҙо.

**Актуаллеге :**

 Башҡортостан ғына түгел , илебеҙ яңырыу осорон кисерә.Уйланаһы проблемаларҙың береһе - милләтте һаҡлап, яҡлап, ҡурсалап алып ҡалыу, дөрөҫ сәйәсәт алып барыу, үҙ илебеҙҙең хужаһы булыу.

Асылымды, бар булмышымды аң- белемгә бағышлауым этәргес көс булды был теманы һайлауға.

**Ниндәй ул минең халҡым?**

“Беҙҙең башҡорт тоҡомо тыйнаҡ ҡына халыҡ , ти Ғарифулла Кейеков.

“Башҡорттар абстракт фекерләүгә һәләтле , зирәк аҡыллы, һөйкөмлө халыҡ, улар сиктән тыш тәьҫирләнеүсән, ҡыҙыу, ләкин тиҙ һүрелеүсән, киң күңелле һәм ҡунаҡсыл халыҡ, уларҙы тик ялҡау ғына таламай һәм иҙмәй” тип яҙып ҡалдыра Ф.Д.Нефедов.

**Маҡсаттарым:**

1.Башҡорт халҡының үткәнен өйрәнеү

2.Башҡорттар тураһындағы әҫәрҙәрҙән , тормоштан миҫалдарҙы өйрәнеп, халҡымдың күркәм сифаттарын өйрәнеү,күңел торошон, һыҙаттарын билдәләү

Башҡорттарҙың күркәм сифаттары бихисап. Фекерем ҡоро һүҙ теҙмәһе булып ҡалмаһын өсөн миҫалдар менән нығытып китмәксемен һәм әлеге көндә ошо сифаттар һаҡланғанмы икәнен асыҡларға тырышасаҡмын.Башҡортомдоң һыҙаттарын ,фиғелен, күңел торошон барлау- ошолар - минең эҙләнеү эшемдең маҡсаттары.

**Төп өлөш.**

1. Тәүге сиратта һүҙҙе башҡорттарҙың **ҡунаҡсыллығынан** башлайыҡ.

Уларҙың был һыҙаты тураһында ишетеп тә, уҡып та, тормошта күреп тә беләбеҙ.Байрам – ҡорҙарҙың һый- хөрмәтһеҙ үтеүен күҙ алдына килтереүе лә ҡыйын.Байрам аштары бик тәмле, мул, төрлө, туҡлыҡлы була.Милли ризыҡтан нимә генә юҡ. Юлдан килгән кешене Хызыр Ильяс - Алла бәндәһе итеп ҡарағандар. Тыуғандарын йыйып ҡунаҡ күрһәткәндәр. Был йола ауылдарҙа әле лә йәшәп килә. Элек башҡорттар ҡунаҡҡа мөһим мәсьәләләрҙе, ил яҙмышын , ырыу хәлдәрен , яу мәсьәләһен хәл итер өсөн йыйылғандар.Ҡомған йөрөтөп ҡул йыуғас, ҡымыҙ эскәндәр, бишбармаҡ ашағандар. Һуңынан ҡурай уйнап, күңел асҡандар, айыҡ тормош алып барғандар. Хәҙер был йола һаҡланһа ла , бер аҙ үҙгәргән.Беҙҙе был уйланырға мәжбүр итә.

 2 .Башҡорттар- бик ғорур халыҡ. Быға миҫал итеп Илгизәр Бураҡаевтың “ Башҡорт көсө” әҫәрен генә алайыҡ.

Бер яу ваҡытында 4 кенә башҡорт яугиры иҫән ҡала. Билдәле сәбәптәр арҡаһында әсиргә төшәләр. Хан, уларҙың араһында ҡатын кешенең дә булыуын ишетеп, башҡорттоң ғорурлығын һындырмаҡсы була. Ҡатынға үҙе менән бер генә туғанын алып китә аласағын әйтеп, уның ярһып инәлерен, бөгөлөп төшөрөн көтә.Йә ирен, йә улын, йә ағаһын һайлап алырға мөмкинселек бирә. Ҡатын ағаһын һайлап, аптырата. Сөнки ул тағы ла кейәүгә сығып , ирле була алырын, ул таба алыу мөмкинлеге барлығын белдерә.Хан хайран ҡала.Ниндәй ғорур ҡатын! Был халыҡта туғанлыҡ хисе көслө, тип уйлай. Үҙе тәхеткә ултырыр алдынан булған яман хәлдәрҙе күҙ алдынан үткәреп, балалары өсөн хафалана.

2. Киң күңелле халыҡ. Шулай булмаһа , беҙҙә 100- ҙән артыҡ милләт вәкиле йәшәр инеме? Татыу , бер ғаилә булып йәшәүгә ни етә! Беҙҙең гимназияла ла милләт балалры белем ала.Башҡорттар үҙҙәре лә сит телдәр өйрәнергә әүәҫ булғандар. Нимә ишеткәндәр, шуны әйткәндәр. Шул сәбәпле көлкөлө хәлдәргә лә тарып бөткәндәр. Мәҫәлән, Григорий Григорьевичты- Гөргөрөй- Мөргөрөйч тип, Ульяновский ҡалаһы - Үлгәнский булып яңғыраған. Ләкин улар тел өйрәнеүҙе бер ваҡытта ла туҡтатмағандар.

3. Бик сәсән телле халыҡ.

Элек- электән сәсәндәр күп булған. Улар йыйындарҙа әйтешкә сыҡҡандар.Ә ауыҙ- тел ижады ниндәй бай! Улар оло мәғәнәгә эйә. Халҡымдың меңәр йыллыҡ тормош тәжрибәһен , аҡыл ҡеүәһен туплаған ижад гәүһәрҙәре һаҡланып ҡалған.Улар балалар күңеленә тәрбиә орлоғо сәсеп, әле лә беҙгә хеҙмәт итәләр.

Бай ҡомартҡыбыҙ булған “Урал батыр” эпосын ижад иткән һәм һаҡлап ҡалған халыҡ бит ул башҡорт халҡы!Хәҙер был эпос буйынса балалар араһында бәйгеләр уҙғарылыуы – матур күренеш. Тимәк, әле лә сәсән рухы йәшәй, сәсән һүҙе – беҙҙең менән!

4. Башҡорттар- талантлы халыҡ.

Һөйләйем тиһә- теле,

Йырлаһа- көйө бар.Бейеүҙәре, ҡурай уйнауҙары – иҫ китмәле.Шуныһы ҡыуаныслы- был бейеүҙәре әле лә һаҡлана.Үҙенең данлы Заһиҙәһе менән Европа илдәрен, хатта донъя сәхнәләрен әсир иткән Рәшиҙә Туйсина кеүек бейеүселәребеҙ, Фәйзи Ғәскәров исемендәге халыҡ бейеүҙәре ансамбле бар.Гөрләп “Байыҡ” телевизион бейеү , “Башҡорт йыры” исемле йыр бәйгеләре үтә, балаларға ла халҡымдың күркәм һыҙаты, һәләте тапшырыла килә. Башҡорт халҡы тамаҡ төбө менән өзләгәндәУрал тауҙары яңғырап китә, был үҙе бер мөғжизә!

Башҡорт халыҡ йырҙарын өйрәнеүсе музыка белгесе Рыбаков башҡорттарҙың тыумыштан, тәбиғәттән ысын мәғәнәһендә йырсы халыҡ , шағир халыҡ икәнлеген яҙып ҡалдыра.

М.Кәрим “Мин ғүмер буйы төрлө ерҙәрҙә йөрөп, үҙебеҙҙең оҙон көйҙәрҙән дә тетрәндергес йыр ишеткәнем булманы.Быны мин иман килтергәндәй әйтәм” тигәйне.

Ниндәй тәрән тойғоларға , көслө кисерештәргә эйә был башҡорт күңеле.Таштарға уйып яҙырлыҡ ҡайнар һөйөү ҙә көйҙөргөс нәфрәт тә бар унда.Башҡорт халҡына теш ҡайраған бөгөнгө тәфтиләүҙәргә ҡарата артыҡ хуш күңелле түгелбеҙме?Ошо ла уйландыра.

5. Башҡорттар-яугир халыҡ.Башҡорттар араһында аңлы, рухлы кешеләр күп булған.Ләкин балта сыңы ла, ҡылыс сыңы ла күп булғас, уларға илен һаҡлап, яуға күтәрелергә тура килгән.Үҙ илен ниндәй яратҡан улар.Берҙәм халыҡ тип әйтә алабыҙ.Ут күршеләренә бәлә- ҡаза килһә,бергәләп яуға сыҡҡандар. Миҫал итеп 1812 йылғы Ватан һуғышы ваҡытында француздарға ҡаршы яуҙы алайыҡ.Ҡаһым түрә кеүек батырҙары- үҙе бер ғорурлыҡ! Парижғаса барып еткән , мәргәнлеге өсөн “Төнъяҡ амурҙары” исемен алған , Гете менән осрашып, уҡ- һаҙаҡ бүләк итеп, тарихта ҡалған башҡорттар бар.Был турала әҙәбиәттә бик күп әҫәрҙәр ижад ителгән.Яныбай Хамматовтың “Төнъяҡ амурҙары”,Баязит Бикбайҙың “Ҡаһым түрә”драмалары миҫал була ала.Кутузов башҡорттарҙы яратып “Любезные вы мои, башкиры” тип йөрөткән.Бөйөк Ватан һуғышындағы батырлыҡтарын иҫкә төшөрәйек.Александр Матросовтың башҡорт милләтенән икәнен иҫбатлаған мәғлүмәттәр табылды.Башҡорттар, яугирлыҡ традицияһын һаҡлап,Бөйөк Ватан һуғышында берҙән- бер милли дивизия - 112- се башҡорт атлылары дивизияһын төҙөгән халыҡ та.

6. Халҡыбыҙға айыҡ аҡыл,дипломатлыҡ, фиҙакәрлек хас.

Көнсығыштан ябырылған мангол- татар яуына ла тиҙ бирешмәй халҡыбыҙ.Ахыр сиктә яу башлығы башҡорт бейҙәренә үҙе солох тәҡдим итергә мәжбүр була. Урыҫ батшаһы менән дә уртаҡ телгә килеп, башҡортон суҡындырыуҙан һаҡлап алып ҡала ил азаматтары.Рәсәй монархияһы ҡолатылыр- ҡолатылмаҫтан тәүгеләрҙән булып мөстәҡиллек алырға ынтыла.

Аҡыл менән еңә белеү һәләтенә бер миҫал.

Бер урыҫ байы башҡорттан ер һатып алырға килә.

-100 һум бирһәм, күпме ер бирәһең?- ти бай.

-Йәйәүләп күпме ер үтә алаһың, шуныңса ер һинеке , ти башҡорт.

Межа ҡуйыла. Бай күберәк ер алырға теләп, әй йүгерә, әй йүгерә икән.Һыуһап китеп, тирләгән көйө һыу эсеп, шул ерҙә йән бирә, ти бай.Бына шундай хөрәфәттәр йөрөй халыҡта, бының ерлеге барҙыр, моғайын.Ә ҡайһы ваҡыт бер әсмүхә сәйгә ер һатып ебәреүе башҡорттоң аумаҡайлығы, бошмаҫлығы тураһында һөйләй, минеңсә.

7. Башҡорт халҡы- шөғөллө халыҡ.Улар һунарсылыҡ, солоҡсолоҡ, йылҡысылыҡ менән шөғөлләнгән.Һунарҙан алып ҡайтҡан йәнлек тиреләрен, батман- батман балын , ҡымыҙын, ҡул эштәрен элек яһаҡ итеп түләгәндәр. Был турала әҙәбиәт китабына ингән әҫәрҙәрҙән, башҡорт яҙыусылары Һәҙиә Дәүләтшина, Зәйнәб Биишева яҙған романдарҙан уҡып беләбеҙ.Мәҫәлән, Һәҙиә Дәүләтшинаның “Ырғыҙ” романы башҡорт халҡының егерменсе быуат башындағы ауыр тормошон сағылдыра.Айбикәнең ҡәйнәһе Фәғилә әбей , ҡарт булыуына ҡарамаҫтан

Ләкин ул кәсеп итә белмәгән, үҙе етештергән әйберен һата белмәгән.Хәҙер ҙә башҡорт бизнесмендары, “Яңы башҡорттар” күп түгел.

8. Баҙнатһыҙ халыҡ.(Оялсанлыҡ хас).Был тәрбиәгә хөрмәт йөҙөнән килеп сыҡҡандыр. Әле лә башҡорт балалары бик баҙнатһыҙ, оялсан,

бер аҙ әрһеҙлек, ҡыйыулыҡ тәрбиәләү ҡамасауламаҫ ине әле .Төрлө сараларҙа ҡатнашҡанда мин үҙем дә башҡорт балаларының оялып, үҙ һүҙен әйтергә оялғанын күрәм

9. Үҙ тамырҙарын белеүе, быуындар күсәгилешлеге һаҡланыуы маҡтауға лайыҡ.Элек- электән шәжәрәһен төҙөп, тапшыра килгән.Миҫалға Фәйзи Ғәскәровтың “Өс туған” бейеүен, Әхмәт Лотфуллиндың “Өс ҡатын” картинаһын иҫкә төшөрәйек.Хәҙер ҙә Шәжәрә байрамдары уҙғарыла, онотолоп барған йолалар тергеҙелә.Республикала йыл һайын гөрләп шәжәрә байрамдары уҙғарыла, мәктәбебеҙҙә лә үткәрҙек.

Йомғаҡлау:

Йәш быуында милли рух, үҙаң формалаштырыу сараларының береһе- милли ғорурлыҡ уятыуҙалыр тип уйлап, бөгөнгө сығышымдың йомғаҡлау өлөшөнә күсәм.Үҙебеҙҙә булған ғорурлыҡты башҡаларға өлгө итеп ҡуяйыҡ.Башҡорттарҙың лайыҡлы ил башлыҡтары ла булыуын һыҙыҡ өҫтөнә алайыҡ.Санкт- Петербург ҡалаһында башҡорт И.Тасимовтың Тау училищеһы төҙөтөүе, фашист рейгстагына тәүге совет байрағын яҡташыбыҙ Исхаҡ Ғүмәровтың ҡаҙауы- ниндәй ғорурлыҡ!Башҡортостан- Зәки Вәлидиҙе, Зәйнәб Биишеваны, Мостай Кәримде, Аҡмулланы, Салауатты Батыршаны биргән ер ул!Шул уҡ ваҡытта Ҡолтүбә шикелле Ҡаһымды һатҡан, Салауатты һатҡан бохайырҙары, әбкәләйҙәре лә аҙ булмаған…

.Минең еремде Хоҙай, яратҡан бәндәһенә бәхетте биргән шикелле, халҡымдан мәхрүм итмәгән. Шәйехзада Бабич та хозурланып былай тигән бит: “Хоҙай үҙе ҡыҙығыр был ергә!” Урал тауы- тулы байлыҡ, аҫыл- таш донъяһы, ерем өҫтө урманға, һыуына, ҡош-хайуанына , шифалы үләненә бай.Ҡымыҙ менән балы ни тора!Ошо ерҙәребеҙ, халҡыбыҙ гүзәллеге сит ер яҙыусыларын ҡыҙыҡһындырған.Аксаков, Чехов, Толстой, Злобин, Пушкин һәм башҡалар башҡорттар тураһында әҫәрҙәр ижад итеп ҡалдырғандар.

Һуңғы ваҡытта башҡорттоң туғанына булған ихтирамының кәмеү осраҡтарының булыуы йәнемде әрнетә.Туған туғанының көтөү көткәненә шатлана тигән халыҡ мәҡәле ошоно дәлилләй.Мостай Кәримдең ошондай һүҙҙәре бар:

“Аҡыл була ҡалһа энең хатта,

Һеҙ тип кенә өндәш уға һәр ваҡыт”. Бына ошо етмәй беҙгә !

Башҡорт түрә булһа, сабатаһын түргә элә, тигән халыҡ һүҙе лә уйландыра.Ә элек ишле ғаиләләр ҙә етем ҡалған туғандарын алып тәрбиәләгәндәр.Туғанлыҡ төшөнсәһе көслө булған.

Киләсәгебеҙ рухлы булып үҫһен, шул турала уйланырға кәрәк, минеңсә. Рух- мейескә көсләп тыға торған утын түгел, шуның өсөн һәр беребеҙ был мәсьәләнең мөһимлеген аңларға тейеш.Шулай булғанда ғына милләтебеҙ ныҡлығы, халыҡтар дуҫлығы ҡаҡшамаҫ көскә әйләнер. Сығышымды Рауил Бикбаевтың һүҙе менән тамамлайым:”Беҙ булғанбыҙ, барбыҙ, буласаҡбыҙ!”

Ҡулланылған әҙәбиәт:

-Илгизәр Диҡҡәт “Башҡорт көсө” хикәйәте

-Ғайса Хөсәйенов “Ете ырыу” тарихи хикәйәһе

-Булар Рафиков “Эйәрләнгән ат” тарихи әҫәр

-Ғайса Хөсәйенов “Алдар батыр” ҡиссаһы

-Яныбай Хамматов “Төньяҡ амурҙары” романы

-Һәҙиә Дәүләтшина “Ырғыҙ” романы

-Һәҙиә Дәүләтшина “Айбикә” повесы

-Рамазан Өмөтбаев “Атлы башҡорт” әҫәре

-Зәйнәб Биишева “Емеш” романы

- Мостай Кәрим “Оҙон- оҙаҡ бала саҡ” повесы